google/wiki40b huggingface dataset:
I Am Legend

Handling

I desember 2009 fant menneskeheten en medisin mot kreft. Medisinen viste seg å være et virus som drepte 90 prosent av jordas befolkning. De som ble syke ble til darkseekers. Bare noen få var immune mot viruset. Oberstløytnanten Robert Neville er muligens den eneste overlevende i New York.  Sammen med sin hund Samantha lever han i skjul. Om dagen eksperimenterer han på darkseekers for å finne et botemiddel mot viruset, jakter på dyr og leter etter mat. Hver dag sender han radiosignaler etter overlevende og venter på håp for å finne noen overlevende. Etterhvert finner han noe som kan være en kur. Han fanger en darkseeker for å prøve ut kuren. Han lar den stå i laboratoriet. 
Hver dag drar han til byen for å låne noen DVD-er og på veien til butikken ser han en utstillingsdukke som vanligvis er ved huset hans. Han kommer nærmere og det viser seg til å vare ei felle. Han slår om seg og blir hengende opp ned. Han våkner ved solnedgang. Han tar opp en kniv og får seg løs, men lander på kniven. Da ser han Alpha male som er lederen for en gruppe darkseekers med to infiserte darkseekershunder. Alpha male slipper dem løs. Hundene angriper Samantha som blir bitt. Robert tar opp pistolen, dreper hundene og tar Samantha med til laboratoriet. Der gir han henne kuren. Den virker ikke og Samantha blir til en zombihund slik at Robert må drepe henne.
Etter at Samantha er død drar han til byen for å begå selvmord. Han kjører over mange zombier, men til slutt blir bilen veltet og han besvimer. Han ble reddet av av en kvinne ved navn Anna og hennes sønn Ethan. Han viser henne hvor han bor. Den neste dag angriper zombiene huset. De gjemmer seg i laboratoriet bak et vindu. Da ser han at zombien som han hadde testet på har blitt frisk. Han tar opp blodet og gir det til Anna. Da kommer Alpha maleog darkseeker gruppen hans. Anna og Ethan gjemmer seg i peisen bak en pult. Da tar Robert en granat ut og løper mot det som er igjen av darkseekers. Neste dag går Anna ut, hun tar med seg Ethan og drar til en gruppe overlevende i Orlando. Etter på sier hun: «Kl. 20.51 fant Robert kuren. Kl. 20.52 døde han for å beskytte den. Dette er legenden om ham.»
Life and Labour of the People in London

Life and Labour of the People in London er et bokverk av Charles Booth som gir en beskrivelse av levemåten og yrkene til arbeiderklassen i London på slutten av 1800-tallet. Første utgave ble utgitt i to bind i 1889 (Life and Labour of the People, Vol. I) og 1891 (Labour and Life of the People, Vol II). Andre utgave med tittelen Life and Labour of the People in London utkom i 9 bind fra 1892 til 1897. En tredje utgav på 17 bind utkom i årene 1902 og 1903.
Et nevneverdig trekk ved studiene var fattigdomskart, hvor nivåer av rikdom og fattigdom ble vist visuelt gate for gate. Notatbøkene som inneholder disse studiene oppbevares i Archives Division i British Library of Political and Economic Science ved London School of Economics.
Strömgrens kule

Strömgrens kule viser til en teori utledet av Bengt Strömgren i 1937, og som senere ble kalt opp etter ham. Innen teoretisk astrofysikk, kan det være en kule av ionisert hydrogen (H II) rundt en ung stjerne med spektralklassene O eller B. Rosettåken er det mest fremtredende eksempelet av denne typen emisjonståke fra H II-regioner.
Fylkesvei 5670

Fylkesvei 5670 går mellom Tysse og Straumsnes i Fjaler kommune. Veien er 4,3 km lang.
Frem til 2019 hadde veien betegnelsen fylkesvei 394.
Mugge

Mugge er en vid, rund kanne med hank, vanligvis uten lokk og tut, men med lite nebb. De brukes som serveringsbeholder for væsker, særlige drikke som vann, saft, melk eller fløte, og skal være lette å helle fra. Mugger framstilles vanligvis av keramikk (steintøy og porselen), glass eller plast, men solide serveringsmugger kan også lages av metall som aluminium, stål og tinn. Mugger kan være store og små og er ofte enkelt dekorert. Det er vanlig å lage mugger som keramisk kunsthåndverk.

Etymologi

Ordet mugge stammer fra det nedertyske muck eller mock eller det engelske mug, hvis betydning og opprinnelse er uviss. Ordet kunne i tidligere tider også skrives mukke på dansk og brukes om øl- og drikkekrus, særlig til sjøs. 
Mugge kan i norske dialekter også betegne en tømmervase eller -floke. Mugger kan i norsk slang også brukes om øl- eller vinflasker og store (melkefylte) kvinnebryster. Uttrykket for fulle mugger betyr «av alle krefter». 
Ordet mug på engelsk og mugg på svensk betyr i dag kopp, gjerne sylinderformet og med rette kanter.
Osgyth

Etymologi

Navneleddet os har opprinnelse i urgermanske *ansuz, «gud». Den norrøne formen av leddet er áss. Navneleddet gyth har opprinnelse i germanske *guntho, «kamp». Den norrøne formen av navneleddet er gunnr.
Filmweb

Filmweb er en norsk internettportal dedikert til film og TV-serier. Portalen presenterer filmer som går på norske kinoer med omtaler, bilder og trailere, og man kan også handle kinobilletter på nettsiden. I tillegg til kinofilmer har Filmweb en videoside med nyheter på hjemmekinoformat og lister over de best solgte filmene, og en seksjon for online-film hvor man kan se filmer over nettet. Filmweb har også det norske svaret på "Box Office"-statistikk gjennom Kinotoppen. 
Administrerende direktør er Harald Løbak Sæther.
Dani Alves

Sevilla

Alves ble kjent for sine offensive kvaliteter som back. Han var med å vinne UEFA-cupen to ganger på rad, i 2006 og 2007.

Barcelona

7. juni 2008 bekreftet Alves en overgang fra Sevilla til Barcelona. Ifølge spanske medier måtte Barcelona betale 29,5 millioner euro (ca. 230 millioner kroner) for den brasilianske backen. 
Den kommende sesongen bidro Alves til at Barcelona vant både La Liga og Copa del Rey. Han var også med å spille Barcelona til finale i Mesterligaen, men selv måtte han stå over finalen 27. mai mot Manchester United på grunn av gule kort. Han var derimot på banen da de samme to lagene møttes til ny Mesterligaen-finale i mai 2011, en kamp Barcelona vant 3-1.

Juventus

27. juni 2016 skrev han under en kontrakt med Juventus til 30. juni 2018, med en opsjon på et tredje kontraktsår.

Landslagsspill

Alves debuterte for Brasil som innbytter i en vennskapskamp mot Ecuador 10. oktober 2006. Tre dager senere debuterte han fra start i en annen vennskapskamp mot den kuwaitiske klubben Al Kuwait Kaifan. 15. juli 2007 hadde Alves en målgivende pasning og scoret et mål i finalen av Copa América 2007 mot Argentina i en 3-0 seier. Han scoret også vinnermålet mot Sør-Afrika i Confederations Cup, med et frispark etter at han kom inn som innbytter i det 84. minuttet.
Besøk av skorsteinsfeieren

«Besøk av skorsteinsfeieren» er et muntert skillingstrykk av ukjent opprinnelse.

Teksten

1.Jeg sto en tidlig morgen og pusset min komfyr

da plutselig skorsteinsfeieren kom inn og gjorde kur.

Tra lalala og gjorde kur.
2.Han tar mitt vaskeklede og kjærlig han meg ser

i øyet inn og hvisker: De skal ei vaske mer.

Tra lalala ei vaske mer.
3.Vi svor da at vi skulle stå brudgom og som brud

så gikk han med mitt hjerte og med min vaskeklut.

Tra lalala min vaskeklut.
4.Men mine lepper gjemte et minne om den tid

thi de var røde når han kom men sorte når han gikk.

Tra lalala når han gikk
Belgkapsel

En belgkapsel (latin: folliculus) er en frukttype som kjennetegnes av at den er tørr og at frøene slippes fri. Belgkapselen skilles fra kapsler ved at den er dannet fra ett eneste fruktblad. Denne frukttypen antas å være den mest opprinnelige ("primitive") frukttypen og finnes hos mange av de tidlig evolverte plantefamiliene, som magnoliafamilien og flere slekter i soleiefamilien.
Schluchsee

Schluchsee er en regulert innsjø i elva Schwarza, beliggende i Landkreis Breisgau-Hochschwarzwald i Regierungsbezirk Freiburg, langt sør i Schwarzwald i det sørvestlige i Tyskland. Schluchsee er 7,5 km lang og 1,4 km bred, og har et største volum på 5,14 km². Nedslagsfeltet for vannforsyningen er på 72,8 km², og ligger i høyere deler av Schwarzwald. Før oppdemmingen var dette en bresjø som lå 30 meter lavere, var bare 3 km lang og knapt 1 km bred. Sjøen ligger 930 meter over havet og er 61 meter dyp på det dypeste.
Schluchsee brukes mye til seiling, og er lett tilgjengelig. Man kan også lett bade her, men på grunn av høyden er vannet relativt kjølig også om sommeren. I motsetningen til den mindre innsjøen Titisee lengre nord, er det enkelt å komme til når man besøker Schluchsee, og det er mange vandreruter rundt sjøen. Om sommeren er det derfor mange besøkende i området ved sjøen. Fra mai til oktober kan man reise med dampskipet St. Nikolaus på innsjøen.
Innsjøen er regulert av Schluchsee-demningen, som er 64 meter høy og 250 meter lang i betong. Demningen ble reist 1929-32, og er den høyest beliggende demningen i Tyskland. Schluchsee danner som øvre magasin for elva Schwarza utgangspunkt for en kaskade av reguleringer og vannkraftverk, kalt Schluchsee-gruppen. Dessuten førte oppdemmingen av Schluchsee til etablering av et operatørselskap – Schluchseewerk AG – som senere også bygde ut Hotzenwaldgruppen.
Ohlsdorf gravlund

Ohlsdorf gravlund (inntil 1991 Hauptfriedhof Ohlsdorf eller Ohlsdorf hovedkirkegård) ligger i bydelen Ohlsdorf i Hamburg, og ble innviet 1. juli 1877. Gravlunden omfatter 391 hektar, og regnes som den største parkmessig formete gravlund i verden, og omfatter 235 000 gravsteder. Til sammenlikning er Wiener Zentralfriedhof på 250 hektar og har 330 000 gravsteder.
Det har siden innvielsen funnet sted 1,4 millioner begravelser og bisettelser fra kapellene. Gravlunden har i dag (2016) tolv, mot tidligere tretten gravkapeller. Kapellene er nummerert fra 1 til 13, men nummer fem mangler. Ohlsdorf gravlund er et landskap med flere tjern og bekker, og flere hundre løv- og nåletrærsarter. Den inneholder en blanding av historiske bygninger, gravmonumenter og moderne temagravsteder. 
Blant de nyere anlegg finnes gravsteder for spontanaborterte og dødfødte barn, såkalte sommerfuglgravsteder (tysk: Schmetterlinggravbstätten), kolumbarier og anlegg for par. En egen kvinnegravplass for betydningsfulle kvinner fra Hamburg er innrettet. Det finnes krigsgraver fra begge de to store verdenskrigene, for falne på begge sider.
Gravlunden er mye besøkt, særlig under rododendronblomstringen fra slutten av april til midten av mai.
Borboropsidae

Utseende

Små-middelsstore, mørke fluer. Hodet er nokså stort og rundt, med store, runde fasettøyne. Ved innerkanten av hvert fasettøye sitter det to børster, den bakerste er større enn den forreste. Pannen er avrundet, med tre punktøyne nær bakkanten. Mellom punktøynene sitter et par store, fremoverrettede børster (ocellarsetae) og bak punktøynene et par kortere børster (postvertikalsetae) som krysser hverandre. Antennene er tre-leddete, det tredje leddet er stort og avrundet. En antennebørste (arista) sitter på oversiden av det tredje leddet nær roten. Ansiktet (området mellom antennene og munnkanten) er nedsenket i forhold til resten av hodet og danner en halvsirkelformet grop. De har en kraftig kinnbørste (vibrissa). Munndelene er av vanlig fluetype, små. Brystet (thorax)er tett hårkledt med noen kraftige børster. Vingene er middels store, fremkanten (costa) er ikke piggete. Beina er nokså korte og slanke, bakkroppen er sylindrisk. Larvene er ukjente.

Levevis

Ingenting er kjent om biologien til slekten Borboropsis. Det eneste kjente norske funnet var et individ som ble innsamlet ved trekronegassing (Canopy fogging) av et furutre. Artene Nidomyia cana er nylig blitt beskrevet fra rovfugl-reir i Ungarn.

Kilder

Papp, L. 1998. Families of Heleomyzoidea. I: Papp, L. og Darvas, B. (red.): Contributions to a Manual of Palaearctic Diptera. 3: 425-455. Science Herald, Budapest.
Castberggården

Castberggården er en sveitservilla i Sandefjord kommune. Huset ble bygget i 1870 og regnes for å være det eldste arkitekttegnede huset i Sandefjord. Navnet har huset etter den første eieren, hvalfangstpioneren Christopher Castberg. Adressen er Hjertnespromenaden 13.
Huset er tegnet av arkitekten Jacob Wilhelm Nordan. Det er bygget som en tradisjonell sveitservilla over halvannen etasje, og med midtstilt verandaparti i full høyde. Verandaens annen etasje er oppført med et halvsirkelmotiv over hele verandaens bredde.
Halvsirkelmotivet ble anvendt innen sveitserstilen i en kort periode, og ble ikke det mest utbredte innenfor denne stilarten. Arkitekt Nordan skal selv ha tegnet en lignende villa. Også arkitekten for Stortingsbygningen, Emil Victor Langlet, og arkitekten Wilhelm von Hanno anvendte motivet tidligere.
I 2004 ble huset gjort om til kafé, etter at Promenadecaféen måtte legge ned. Kaféen ble lagt ned i 2007, men åpnet i igjen i 2012.
Zongyang

Zongyang (kinesisk: 枞阳县; pinyin: Zōngyáng Xiàn) er et fylke i provinsen Anhui i Folkerepublikken Kina. Det er del av byprefekturet Anqing.
Befolkningen var på 946 032 innbyggere i 1999.
SOFA

SOFA er et norsk plateselskap for ny og improvisert musikk.
Selskapet ble etablert av Ingar Zach og Ivar Grydeland i 2000. Først underlagt NORCD. Har så vært uavhengig plateselskap siden 2005. Distribusjon i Norge går gjennom Musikkoperatørene.
Tuxpan kraftverk

Tuxpan kraftverk er et kombinert oljekraftverk og gasskraftverk i Baja California i nordvestlige Mexico. Det har en installert produksjonskapasitet på ca. 2100 MW, fordelt på 4 turbiner i ett anlegg. Anlegget ble påbegynt omkring 1991, og stod ferdig i 1996. Brenselkilden er naturgass og tungolje. Dette er landets nest største kraftverk målt etter installert effekt.
Friedrich Paschen

Kort biografi

Friedrich Pachen var født i Schwerin i Mecklenburg-Vorpommern i 1865 hvor han vokste opp. Han studerte ved Universitetet i Berlin og Strassburg hvor han tok sin doktorgrad i 1888 under ledelse av August Kundt med et arbeid om elektriske utladninger i gasser. Etter opphold i Münster og Hannover ble han i 1901 ansatt som professor i  Tübingen. Her utførte han sine viktigste arbeider. 
I 1924 ble han kalt til Berlin som president for Physikalisch-Technische Reichsanstalt (PTR) etter Walther Nernst. Dette prestisjetunge, eksperimentelle instituttet var i 1887 grunnlagt av Hermann von Helmholtz og Werner von Siemens. Paschen ga også forelesninger ved Universitetet i Berlin. Han ble brått avsatt i mars 1933 da han nektet instituttet å feire Hitlers maktovertagelse med hakekorsflagg. Hans etterfølger som president var Johannes Stark som støttet det nye regimet. Paschen måtte forlate sin stilling ved PTR, men fikk likevel lov til å tilbringe noen får år i sitt laboratorium selv om omstendighetene var blitt vanskelige. Under krigen ble hans bolig i Charlottenburg i Berlin bombet og gikk opp i flammer med alle hans eiendeler. Han flyttet til en datter i Potsdam hvor han døde i 1947.

Vitenskapelige bidrag

I sitt doktorarbeid i Strassburg undersøkte Paschen elektriske utladninger i gasser. Han etablerte her hva som senere er blitt kalt Paschens lov. Den sier at spenningen som skal til for å lage en slik gnistovergang, er proporsjonal med avstanden mellom elektrodene og trykket i gassen.
Ved Akademiet i Münster fortsatte han dette arbeidet og lærte der å utføre presisjonsmålinger av Wilhelm Hittorf. I denne perioden tok han også interesse i egenskapene til elektrolytter og skrev flere arbeid i dette feltet. For å måle nøyaktige temperaturer ved bruk av bolometer, utviklet Paschen i 1883 et meget presist galvanometer som senere er blitt oppkalt etter han.
Friidrett under Sommer-OL 2004 – 100 meter menn

Resultater

Fra de 10 kvalifikasjonsheatene gikk de tre fremste i hvert heat og de 10 raskeste tidene ellers videre til kvartfinalene.
Fra de fem kvartfinalene gikk de tre fremste i hvert heat og den raskeste tiden ellers videre til semifinale.
Alle tider vises i sekunder.
Q automatisk kvalifisert.
q en av de raskeste tidene ellers.

DNS startade ikke.

DNF kom ikke i mål.

NR markerer nasjonsrekord.

PB markerer personlig rekord.

SB markerer utøverens beste resultat for sesongen.

DSQ markerer diskvalifisert eller utelukket.
International Taekwon-Do Federation

International Taekwon-Do Federation (ITF) er en internasjonal taekwondo-organisasjon. Den ble grunnlagt 22. mars 1966 i Seoul i Sør-Korea, av general Choi Hong Hi.
ITF regnes som en av de to store taekwondo-stilartene i verden. Den andre er organisert i det  verdensomspennende forbundet World Taekwondo.
En annen mindre internasjonal organisasjon er Global Taekwon-Do Federation, som sprang ut av ITF i 1989/90, på grunn av intern konflikt. 
ITF ble igjen preget av politisk uenighet da Choi Hong Hi gikk bort i 2002. ITF ble kort tid etter delt i tre internasjonale organisasjoner, som alle kaller seg det originale International Taekwon-Do Federation.
Alle de tre ITF-organisasjonene arrangerer egne mesterskap som VM og lignende, og er i motsetning til World Taekwondo basert på semikontakt i konkurranser. ITF-taekwondo er ikke OL-gren, og har siden stiftelsen hatt et større fokus på tradisjonell taekwondo som kampkunst, kontra det å promotere taekwondo som en en global konkurranseidrett.
I Norge er det stilartsorganisasjonen National Taekwon-Do Norway (NTN), medlem av ITF-seksjonen i særforbundet Norges Kampsportforbund, som er den største aktøren innen denne taekwondogrenen.
Maryam Nemazee

Maryam Nemazee (persisk: مریم نمازی) er en iransk TV-journalist. Hun er nyhetsanker hos Bloomberg LP, og bor i London. Tidligere har hun arbeidet for den engelskspråklige nyhetskanalen Russia Today TV og Al Jazeera English.
Patsy Cline

Bakgrunn

Virginia Patterson Hensley var musikalsk meget begavet og begynte å spille piano da hun var åtte år gammel. Hun var også en meget dyktig steppedanserinne. 
I 1947, som sekstenåring, fikk hun en innbydelse av Wally Fowler ved Grand Ole Opry og reiste til Nashville i Tennessee for å prøvesynge for noen plateselskaper, men hun anså selv at hun var for ung, og vendte hjem til Virginia.
Hun fortsatte å synge på barer og tredje klassens nattklubber, såkalte honky tonks, i sina hjemtrakter; hennes stemme gjorde inntrykk og folk oppfordret henne til å satse på en karriere som sangerinne.

Karriere som sangerinne

Hun fikk sin første kontrakt som countrysanger i 1953 og oppnådde til tross for hennes korte liv å bli en av de mest innflytelsesrike sangerne i amerikansk populærmusikk. 
Cline fikk sitt etternavn etter sin første ektemann, Gerald Cline, som hun var gift med i perioden 1953 til 1957. Sistnevnte år giftet hun seg med Charles Allen Dick. Sammen fikk de datteren Julia Simadore Dick (1958–), nå kjent som Julie Fudge, og sønnen Allen Randolph «Randy» Dick (1961–). 
Blant hennes slagere kan nevnes Willie Nelsons komposisjon «Crazy».
I 1961 kom hun ut for en bilulykke og ble hardt skadet; hun ble kastet ut gjennom frontruten og det ble betraktet som et under at hun overlevde. Etter ulykken hadde hun et stort arr i pannen. Trass i trafikkulykken og to graviditeter fortsatte hun å opptre og hadde et meget hardt program - to av tre lørdager per måned var booket ved Grand Ole Opry i Nashville, og uansett hvor i USA hun befant seg var hun nødt til å innfinne seg i Nashville kl. 19.00 på lørdagkveldene. Derfor leide hun et privatfly som ble fløyet av hennes manager, Randy Hughes.
Den 3. mars 1963 opptådte hun i en konsert i Kansas City i Kansas som var tilegnet enean etter en kjent discjockey i Kansas. Blant de andre artistene var Hawkshaw Hawkins, Billy Walker og Cowboy Copas. Samtlige, utenom Billy Walker, valgte å fly tilbake til Nashville i Hughes' fly to dager senere. De kom til Dyersburg i Tennessee, der de tanket opp flyet. Straks etter at de hadde lettet fra Dyersburg, i dårlig vær, havarerte flyet i et skogsområde. Samtlige ombord omkom.
Hun har fått en stjerne på Hollywood Walk of Fame.
Imarsiornermik Ilinniarfik

Imarsiornermik Ilinniarfik («Grønlands Maritime Skole»), er en skole i Paamiut, sydvest på Grønland. 
Skolen tilbyr utdanning innen sjøfart, fiskeri og navigasjon. I tillegg til utdanningene som gir yrkeskompetanse arrangerer skolen også kurser som etterutdanning for sjøfolk og skippere. I tillegg arrangerer de kurser og prøver for førere av fritidsbåter og yachter.
Lovene om president-bibliotek

USAs lover om president-bibliotek er Presidential Libraries Act of 1955 og Presidential Libraries Act of 1986.
Loven har ført til at tretten biblioteker administreres av Office of Presidential Libraries som hører til National Archives and Records Administration. Det første president-biblioteket som ble bygget var Harry S. Truman bibliotek og museum som åpnet i 1957.
Biblioteker som ikke administreres av Office of Presidential Libraries er blant annet Calvin Coolidge president-bibliotek og museum.
Den libyske sibylle

Den libyske sibylle var en sibylle ved navn Femonoe som ble oppfattet som en profetisk prestinne som presiderte over orakelet ved Siwaoasen i Egypts vestlige ørken. Der var det et eldgammelt Zevs-Amon-orakel (Zeus representert med Amons horn). 
Mor til den libyske sibylle var etter tradisjonen Lamia, datter av Poseidon. Euripides nevner den libyske sibylle i prologen til tragedien Lamia.
Plutark har gjengitt fortellingen om at etter Aleksander den store hadde grunnlagt byen Alexandria, marsjerte han til Siwaoasen og sibyllen bekreftet at han hadde en guddommelig avstamming og var den rettmessige farao av Egypt.
Sibyller, fra det greske ordet sibylla, profetisk kvinne, var hovedsakelig et gresk fenomen, som også fikk stor prestisje i den romerske verden, importert til Italia fra greske kolonister. Det finnes også sibyller utenfor den gresk og romerske verden, men disse bør bli betraktet med skepsis. Den romerske forfatteren Marcus Terentius Varro listet opp den libyske sibylle, men Herbert William Parke betrakter henne som «kun en litterær fantasi», avledet fra Euripides.
Syvers orkester

Syvers orkester er ei norsk gammeldansgruppe som ble stifta i 2009, og kommer fra Nord-Gudbrandsdalen.
Køge BK

Ny struktur i 2009

Køge BK ble 6. februar 2009 suspendert fra 1. divisjon. Oppnådde resultater ble beholdt, men lagets resterende femten kamper våren 2009 ble satt til resultat 0-3 og klubben rykket ned to divisjoner, det vil si at de plassert i Sjællandsserien.
Herfølge Boldklub og Køge Boldklub har flere ganger forsøkt å få etablert et samarbeid og den 14. mars 2009 ble avtalen godkjent av DBU med virkning fra 1. juli 2009. Sammenslåingen betyr at de to klubbenes førstelag ble samlet i HB Køge. Det nye laget erstattet den best plasserte av de to klubbene ved starten av sesongen 2009-10.
Samarbeidet omfatter videre U19 og U17. 
Ingen andre lag i de to klubbene ble direkte berørt av sammenslåingen, men fortsatte som før. Det ble forutsatt at det ble etablert et tettere samarbeid mellom Herfølge BK og Køge BK angående talentutvikling for årgangene fra U15 og under.
Internasjonal Dugnad

Internasjonal Dugnad er den norske avdelingen av den verdensomspennende organisasjonen Service Civil International (SCI). Internasjonal Dugnad er en fredsorganisasjon som organiserer internasjonale frivillige dugnadsleirer i Norge og formidler frivillige til SCIs og partnerorganisasjoners dugnadsleirer i utlandet.
Grunntanken er: Når mennesker lever og arbeider sammen på et prosjekt, så skapes det forståelse mellom dem og barrierer brytes ned. Dessuten kan internasjonale dugnadsleirer være en øvelse i demokrati og samarbeid. Samtidig gjør de frivillige leirdeltakerne en innsats for et ideelt prosjekt som ikke kunne gjennomføres uten frivillig arbeid. I tillegg til frivillig arbeid har leirene ofte temaer som for eksempel: fred, nedrustning, internasjonal solidaritet, etniske minoriteter, flyktninger, kulturminner, arkeologi, barn, funksjonshemmede, miljø- og naturvern.
IDs og SCIs leirer har oftest en varighet på 2-4 uker. Hvem som helst kan delta, hvis han/hun har fylt 18 år (for leir i Norge 16 år). For leir i Afrika, Asia og Latin-Amerika stilles spesielle krav.
ID sender også langtidsfrivillige til prosjekter som kan vare mellom tre og tolv måneder. For langtidsfrivillige gjelder spesielle betingelser.
Internasjonal Dugnad er medlem i Norges Fredsråd og FOKUS (Forum for kvinner og utviklingsspørsmål)